AARHUS: De århusianske musikere blev en musikbutik fattigere, da 4Sound i Vestergade lukkede i august 2019. Ved samme lejlighed lukkede 4Sounds butikker også i Aalborg, Esbjerg og Odense. Lidt over to måneder senere var det også slut med den eneste overlevende butik i kæden - den københavnske - da musikkæden 4Sounds norske ejere Music Retail Holding blev erklæret konkurs.

Konkursen giver derimod musikerne - og hvem der ellers har lyst til at investere i lidt blandede instrumenter med tilbehør, en god mulighed for at sikre sig nogle forholdsvis billige instrumenter. For netop nu er først omgang af 4Sounds konkursbo sat på auktion hos århusianske Auktionshuset dab, der har adresse i Hasselager.

I alt er cirka 2.000 varenumre fra 4Sound klar til at få ny ejer, når auktionerne slutter fra 25. januar klokken ni og fremefter.

Hvad enten du er trommeslager, guitarist, bassist, keyboardspiller, sanger eller bare gerne vil have lidt grej til at optage dig og dit bands musik, er der formentlig noget, der kan vække din interesse og en hurtig søgning på auktionshuset.dk viser, at der bestemt ikke tale om en omgang billige skrammel og tarvelige efterladenskaber. Derimod afslører søgningen et kæmpe udvalg af Gibson, Fender, Ibanez og mange, mange flere.